CELEX: E2020P0013
Language: el
Date: 2020-09-09 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Trygderetten στην υπόθεση O κατά Arbeids- og velferdsdirektoratet (Υπόθεση E-13/20) 2021/C 15/05

14.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 15/5
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Trygderetten στην υπόθεση O κατά Arbeids- og velferdsdirektoratet
      (Υπόθεση E-13/20)
      (2021/C 15/05)
      Στις 9 Σεπτεμβρίου 2020, το Trygderetten (Εθνικό Δικαστήριο Ασφαλιστικών Υποθέσεων) υπέβαλε αίτηση στο Δικαστήριο της ΕΖΕΣ, η οποία καταχωρίστηκε στη Γραμματεία του Δικαστηρίου της ΕΖΕΣ στις 10 Σεπτεμβρίου 2020, για την έκδοση συμβουλευτικής γνώμης στην υπόθεση O κατά Arbeids- og velferdsdirektoratet σχετικά με τα ακόλουθα ερωτήματα:
      
                  (1)
               
               
                  Είναι συμβατό με τις διατάξεις του κανονισμού (ΕΚ) αριθ. 883/2004, συμπεριλαμβανομένου του άρθρου 5 στοιχείο β), το δικαίωμα παροχής σε χρήμα σε περίπτωση ανεργίας να προϋποθέτει τη διαμονή του ανέργου στο αρμόδιο κράτος στις περιπτώσεις στις οποίες δεν εφαρμόζονται τα άρθρα 64, 65 ή 65α;
               
            
                  (2)
               
               
                  Εφαρμόζεται το άρθρο 36 της συμφωνίας ΕΟΧ σε περίπτωση προσωρινής διαμονής σε άλλο κράτος του ΕΟΧ, όπως περιγράφεται στην παρούσα υπόθεση;
               
            
                  (3)
               
               
                  Μια προϋπόθεση όπως περιγράφεται στο ερώτημα 1 συνιστά περιορισμό του δικαιώματος της ελεύθερης κυκλοφορίας βάσει των άρθρων 31 ή 36 της συμφωνίας ΕΟΧ;
               
            
                  (4)
               
               
                  Εάν ναι, μπορεί ο περιορισμός να δικαιολογηθεί λόγω του ότι:
                  
                              —
                           
                           
                              η διαμονή στο αρμόδιο κράτος παρέχει στον άνεργο περισσότερα κίνητρα και περισσότερες ευκαιρίες για αναζήτηση και εύρεση εργασίας;
                           
                        
                              —
                           
                           
                              η διαμονή στο αρμόδιο κράτος διασφαλίζει ότι ο άνεργος παραμένει στη διάθεση των υπηρεσιών απασχόλησης, ώστε αυτές (οι υπηρεσίες απασχόλησης) να είναι σε θέση να ελέγξουν αν ο άνεργος πληροί τις προϋποθέσεις για τη χορήγηση του επιδόματος ανεργίας;
                           
                        
                              —
                           
                           
                              η διαμονή στο αρμόδιο κράτος διευκολύνει τις υπηρεσίες απασχόλησης να εκτιμήσουν καλύτερα αν ο άνεργος παρακολουθείται κατάλληλα;
                           
                        
                              —
                           
                           
                              η απαίτηση διαμονής στο αρμόδιο κράτος διασφαλίζει την οικονομική ισορροπία του συστήματος κοινωνικής ασφάλισης;
                           
                        
            
                  (5)
               
               
                  Εάν η προϋπόθεση αυτή μπορεί να δικαιολογηθεί, είναι συμβατό με τα άρθρα 31 και 36 της συμφωνίας ΕΟΧ ένα πρόσωπο το οποίο διέμεινε σε κράτος μέλος του ΕΟΧ διαφορετικό από το αρμόδιο κράτος, χωρίς να τηρήσει την υποχρέωση να ενημερώσει τον αρμόδιο φορέα σχετικά με τη διαμονή του, να υποχρεωθεί να επιστρέψει την παροχή, την οποία, ως εκ τούτου, εισέπραξε παρανόμως βάσει του εθνικού δικαίου; Εάν ναι, είναι συμβατή με τα άρθρα 31 και 36 της συμφωνίας ΕΟΧ η επιβολή προσαύξησης τόκων ύψους 10 % στον ενδιαφερόμενο;
               
            
                  (6)
               
               
                  Εάν η απάντηση στο ερώτημα 3 είναι αρνητική, εφαρμόζονται τα άρθρα 4, 6 ή 7 της οδηγίας 2004/38/ΕΚ στην περίπτωση που ο άνεργος διέμεινε προσωρινά σε άλλο κράτος του ΕΟΧ; Σε περίπτωση που εφαρμόζονται τα άρθρα 4, 6 ή 7 και είναι δυνατή η επίκλησή τους έναντι του κράτους προέλευσης, τίθενται, κατά περίπτωση, τα ίδια ερωτήματα 3 έως 5.